钦定古今图书集成/理学汇编/字学典/第156卷 > 《明高濂遵生八笺》 > 《涤藏砚法》
## 钦定古今图书集成/理学汇编/字学典/第156卷 > 《明高濂遵生八笺》 > 《涤藏砚法》

佳砚池水不可令干，每日易以清水，以养石润，不可
一日不涤。若用二三日不涤，墨色差减，涤者不可磨
去墨锈，此为古砚之征。涤以皂角清水为妙。滚水不
可涤砚，以半夏切平擦砚，极去宿墨，以丝瓜穰涤洗，
总不如莲花房壳，收起以水浸软，涤砚去垢起滞，又
不伤砚。不可以毡片、故纸揩抹，恐毡毛、纸屑以混墨
色。大忌滚水磨墨，茶亦不可。新墨初用，胶性并棱角
未伏，不可重磨，恐伤砚质。冬月当预藏佳砚，以粗砚
用之，可以敌冻。寒时以火炙冰，当四角挣炉架火，砚
上微煖逼之，或用砚炉亦可得。青州熟铁砚，用之甚
宜。春夏二时，霉溽蒸湿，使墨积久，则胶泛滞笔，又能
损砚精采，须频涤之。以文绫为囊，韬避尘垢，藏之笥
匣。不可以砚压砚，以致伤损。砚之佳者，最为难得。今
所尚者，未必佳品。人俱贵耳贱目，以愚肄家。彼所为
窦，岂真宝哉？又不可以不察。

《后砚图》，皆余十年间南北所见，或在世家，或在文客，或落市肆，重索高价，鉴家未见，按图未必尽许为奇，即内中一二易得之石，亦异常品。故余赏其诸砚，质之坚腻，琢之圆滑，色之光采，声之清泠，体之厚重，藏之完整，传之久远，岂世俗所谓砚哉？海内必有见者，见则必以愚为藻鉴的确。余虽未博目中见此为佳，第恐沉没图志不忘。愧余笔拙。未尽形容。若为浮借。余素不善。